冯时行
寄魏相之
胡尘涨中州，大雅欲陵替。
遮眼惟甲兵，开口无丁字。
君从何方来，落落清庙器。
岂觅佳吏部，惠然枉轮驷。
快语真起人，坐久益宏肆。
复归磨破瓦，自写锦囊秘。
敲门遣长须，恍若明星坠。
意远出寥廓，沈谢堪叔季。
昔人重勋业，文章乃余事。
当其困湮沦，慷慨动幽思。
旧筐傥好在，万代作清吹。
听君发余论，堂堂蕴经济。
贾生求属国，居然不自试。
飘飘云雨峡，风沙正翠悴。
老聃柱下史，庄周漆园吏。
鸿鹄千里心，蹭蹬戢远翅。
平生有笔砚，艰难不相弃。
得失与忧乐，付此一游戏。
举手忽盈纸，不知老将至。
达士要如此，何必苦酸鼻。
凌江我二友，大非俗士比。
与君共朝夕，可以忘世味。
嗟我谋生拙，汩汩耗元气。
相逢思共载，羁绁但长喟。
别后有新诗，莫忘情所寄。
一瓢落清江，顷刻荷清赐。
一饮一再读，一篇为一醉。